***Αξιότιμοι Κύριοι Υπουργοί,***

Το τελευταίο διάστημα πληροφορούμαστε από τον τύπο για το υπό διαμόρφωση σχέδιο του νέου Πτωχευτικού Κώδικα μέσω του οποίου φαίνεται να επιχειρείται μια ολιστική προσέγγιση του δικαίου της αφερεγγυότητας με την αναμόρφωση των υφισταμένων, αλλά και τη θέσπιση νέων διατάξεων για πολλά και ουσιώδη επί μέρους θέματα.

Είναι προφανές ότι λόγω του αντικειμένου και των ιδιαίτερων συνθηκών που έχει παράξει η παρατεταμένη οικονομική κρίση των τελευταίων ετών αλλά και οι πρωτόγνωρες συνθήκες που δημιούργησε η εμφάνιση του COVID 19, ο νέος Πτωχευτικός Κώδικας αφορά μεγάλο μέρος της ελληνικής κοινωνίας, κυρίως επαγγελματίες αλλά και φυσικά πρόσωπα που δεν ασκούν εμπορική ή επαγγελματική δραστηριότητα. Ιδίως, δε, καθώς στο σχέδιο του Πτωχευτικού Κώδικα περιέχονται και οι ειδικότερες ρυθμίσεις για τη διάσωση της κύριας κατοικίας. Επιπρόσθετα, ειδικά κεφάλαια του ως άνω σχεδίου αναφορικά με την ίδια τη διαδικασία κήρυξης της πτώχευσης, αλλά και την εξέλιξη της, εισάγουν σημαντικές διαφοροποιήσεις από το ισχύον νομοθετικό πλαίσιο με ιδιαίτερα σημαντική την προτεινόμενη δυνατότητα του δανειστή να προτείνει και ουσιαστικά να ορίζει ο ίδιος τον σύνδικο της πτωχεύσεως ενώ παράλληλα προβλέπεται η δυνατότητα άσκησης των καθηκόντων διαχειριστή αφερεγγυότητας και σε εταιρίες διαχείρισης απαιτήσεων από δάνεια και πιστώσεις. Μεγάλη συζήτηση έχει ακόμα ήδη αναπτυχθεί, όπως πληροφορούμεθα και πάλι από δημοσιεύματα, αναφορικά με τον προβλεπόμενο νέο Φορέα Απόκτησης και Επαναμίσθωσης, στον οποίο φέρεται να έχει τη δυνατότητα υπό προϋποθέσεις να μεταβιβάσει την κατοικία του ο οφειλέτης με σκοπό να τη μισθώσει στη συνέχεια.

Λόγω της σοβαρότητας των ανωτέρω ρυθμίσεων για ιδιαιτέρως μεγάλο μέρος της ελληνικής κοινωνίας αιτούμεθα αφενός να λάβουμε γνώση του επίσημου σχεδίου του νέου τροποποιημένου Πτωχευτικού Κώδικα και αφετέρου να κληθούμε να συμμετάσχουμε επίσημα και ισότιμα στη νομοπαρασκευαστική διαδικασία με τον ορισμό εκπροσώπων των κοινωνικών φορέων στις αρμόδιες επιτροπές που θα επεξεργαστούν το τελικό νομοσχέδιο.

Αναμένουμε τις απαραίτητες ενέργειές σας προς ικανοποίηση των αιτημάτων μας.

**Με τιμή**

 **Ο ΠΡΟΕΔΡΟΣ Ο ΠΡΟΕΔΡΟΣ**

 **ΤΗΣ ΟΛΟΜΕΛΕΙΑΣ ΠΡΟΕΔΡΩΝ ΤΗΣ ΓΕΝΙΚΗΣ ΣΥΝΟΜΟΣΠΟΝΔΙΑΣ ΔΙΚΗΓΟΡΙΚΩΝ ΣΥΛΛΟΓΩΝ ΕΛΛΑΔΟΣ ΕΠΑΓΓΕΛΜΑΤΙΩΝ ΒΙΟΤΕΧΝΩΝ**

 **ΔΗΜΗΤΡΗΣ Κ. ΒΕΡΒΕΣΟΣ ΕΜΠΟΡΩΝ ΕΛΛΑΔΑΣ**

 **ΓΙΩΡΓΟΣ ΚΑΒΒΑΘΑΣ**

 **Ο ΠΡΟΕΔΡΟΣ Ο ΠΡΟΕΔΡΟΣ**

**ΤΗΣ ΣΥΝΤΟΝΙΣΤΙΚΗΣ ΕΠΙΤΡΟΠΗΣ ΤΗΣ ΟΜΟΣΠΟΝΔΙΑΣ ΔΙΚΑΣΤΙΚΩΝ**

**ΣΥΜΒΟΛΑΙΟΓΡΑΦΙΚΩΝ ΣΥΛΛΟΓΩΝ ΕΛΛΑΔΟΣ ΕΠΙΜΕΛΗΤΩΝ ΕΛΛΑΔΑΣ**

 **ΓΕΩΡΓΙΟΣ ΡΟΥΣΚΑΣ ΔΗΜΟΣΘΕΝΗΣ Ν. ΤΣΙΡΙΓΩΤΗΣ**